ET Euroopa Liidu Teataja C 227/22

Lõpparuanne (1) juhtumi COMP/M.5153 kohta – Arsenal/DSP

2009/C 227/10

Otsuse eelnõu põhjal võib teha järgmised tähelepanekud:

SISSEJUHATUS

Pärast seda kui Hispaania ja Saksamaa andsid juhtumi ühinemismääruse (2) artikli 22 lõike 1 alusel üle, sai komisjon 17. juunil 2008 teatise kavandatava koondumise kohta, mille kohaselt Arsenal Capital Partners (edaspidi „Arsenal”) omandab aktsiate ostu teel ainukontrolli ettevõtja DSM Special Products B.V. (edaspidi „DSP”) üle.

Komisjon algatas 6. augustil 2008 menetluse, kuna koondumise kokkusobivus ühisturuga tekitas tõsiseid kahtlusi (3).

Järgnevalt esitati Arsenalile 7. oktoobril 2008 vastuväited, milles komisjon teatas, et koondumine tekitab horisontaalse konkurentsiga seotud probleeme tahke bensoehappe ning naatriumbensoaadi turul ning vertikaalse konkurentsiga seotud probleeme bensoehappest valmistatud bensoaatplastifikaatorite turul.

Arsenal vastas vastuväidetele 21. oktoobril 2008. aastal.

Juurdepääs toimikule

Teatise esitajale võimaldati 8. ja 9. oktoobril 2008 juurdepääs komisjoni uurimistoimikule, mis olid olemas kuupäeval, kui vastuväited esitati. Hiljem võimaldati juurdepääs ka toimiku ülejäänud osale ja pärast vastuväidetest teatamist saadud mittekonfidentsiaalsele teabele. See toimus 22. oktoobril ning 4. ja 5. novembril 2008.

Suuline ärakuulamine

Teatise esitaja taotlusel toimus 27. oktoobril 2008 suuline ärakuulamine, millel osalesid nii Arsenal kui ka DSP.

Ärakuulamisele järgnenud menetlus

Võttes arvesse teatise esitaja kirjalikke ja suulisi märkusi, hindas komisjon ümber teatavad vastuväidetes esitatud esialgsed seisukohad ning piiras bensoaatplastifikaatorite asjaomase kaubaturu ulatust nii, et see hõlmab ainult dibensoaatplastifikaatoreid, ning sellest tulenevalt muutis vertikaalset turgude sulgemist käsitlevat vastuväidet.

4. novembril 2008 saadeti teatise esitajale asjaolusid käsitlev kiri, milles selgitati muudetud vastuväidet. Teatise esitajale anti võimalus esitada märkusi nimetatud kirjas sisalduvate uute asjaolude ja järelduste kohta. 4. ja 5. novembril 2008 võimaldati juurdepääs komisjoni muudetud vastuväite aluseks olevatele andmetele.

Minu arvates oli asjaolusid käsitlev kiri vajalik ning piisavalt selgitav, et tagada teatise esitaja õigus olla ära kuulatud ning anda talle võimalus teha ettepanekuid pädevate meetmete kohta, millega kõrvaldada muudetud konkurentsiprobleemid.

Kohustused

Muutmaks koondumise ühisturuga kokkusobivaks, esitas teatise esitaja 6. novembril 2008 ettepaneku parandusmeetmete kohta. Komisjon korraldas parandusmeetmete turutestid.

Teatise esitajale võimaldati 21. novembril 2008 juurdepääs turutestide mittekonfidentsiaalsetele vastustele.

Turutesti järel jõudis komisjon seisukohale, et parandusmeetmed ei ole tuvastatud konkurentsiprobleemide kõrvaldamiseks piisavad ning sellest tulenevalt esitas Arsenal 3. detsembril 2008 tõhustatud parandusmeetmete ettepaneku.

OTSUSE EELNÕU

Komisjon loobus otsuse eelnõus naatriumbensoaadi ja bensoaatplastifikaatorite turuga seotud vastuväidetest. Komisjon järeldab ka, et tõhustatud parandusmeetmed on tahke bensoehappe turuga seoses tuvastatud konkurentsiprobleemide kõrvaldamiseks piisavad. Sellest tulenevalt on komisjon seisukohal, et parandusmeetmete vastavuse korral on teatatud koondumine ühisturuga kokkusobiv vastavalt ühinemismääruse artikli 8 lõikele 2.

Teatise esitaja ega kolmandad isikud ei ole mulle esitanud päringuid ega taotlusi. Sellest tulenevalt ja võttes arvesse eespool nimetatud tähelepanekuid olen ma arvamusel, et juhtum ei nõua ärakuulamist käsitleva õigusega seoses lisamärkusi.

Brüssel, 12. detsember 2008 Michael ALBERS

(1) Vastavalt komisjoni 23. mai 2001. aasta otsuse 2001/462/EÜ, ESTÜ (ärakuulamise eest vastutavate ametnike pädevuse kohta teatavates konkurentsimenetlustes) artiklitele 15 ja 16 (EÜT L 162, 19.6.2001, lk 21).

(2) Nõukogu määrus (EÜ) nr 139/2004 20. jaanuar 2004 (ELT L 24, 29.1.2004, lk 1).

(3) Määruse (EÜ) nr 139/2004 artikli 6 lõike 1 punkt c).